SPRÁVA KOMISIE RADE A EURÓPSKEMU PARLAMENTU o vykonávaní, výsledkoch a celkovom hodnotení roka 2010 – Európskeho roka boja proti chudobe a sociálnemu vylúčeniu /* COM/2012/0107 final */





SPRÁVA KOMISIE RADE A EURÓPSKEMU PARLAMENTU o vykonávaní, výsledkoch a celkovom hodnotení roka 2010 – Európskeho roka boja proti chudobe a sociálnemu vylúčeniu 1. Kontext: politický záväzok v čase krízy 1.1. Úvod V roku 2008 Rada a Európsky parlament znovu potvrdili, že boj proti chudobe a sociálnemu vylúčeniu je kľúčovým záväzkom EÚ a jeho členských štátov, a dohodli sa, že rok 2010 vyhlásia za Európsky rok boja proti chudobe a sociálnemu vylúčeniu (ďalej len „Európsky rok 2010“)[1]. Európsky rok 2010 prebiehal v čase hospodárskych a sociálnych výziev, podporil mobilizáciu a vďaka nemu sa chudoba a sociálne vylúčenie stali ústredným prvkom stratégie Európa 2020. Zdôraznil kľúčový význam zapojenia občanov a ich informovanosti a vytvoril príležitosti pre pozitívnu účasť mužov a žien žijúcich v chudobe. Okrem toho ukázal, že Európa môže podporiť nové modely správy vecí verejných a zdôraznil potrebu vybudovať viac mostov medzi kľúčovými aktérmi. Kríza však zasiahla ľudí žijúcich v chudobe a sociálnom vylúčení a ľudí, ktorí s nimi denne pracujú, čo sťažilo možnosť pocítiť úplný vplyv iniciatívy. V súlade s rozhodnutím, ktorým sa vyhlásil Európsky rok 2010, sa v tejto správe uvádza prehľad o vykonávaní, výsledkoch a celkovom úspechu Európskeho roka, ktorý vychádza zo záverov externého hodnotenia[2]. 1.2. Koordinácia EÚ v oblasti sociálneho začlenenia So zavedením lisabonskej stratégie v marci 2000 vyzvala Európska rada členské štáty a Komisiu, aby podnikla kroky s cieľom „rozhodujúcim spôsobom ovplyvniť odstránenie chudoby“ do roku 2010, a Európska rada tento cieľ odvtedy stále potvrdzuje. Aby sa zabezpečila koordinácia politických stratégií medzi členskými štátmi, bola vytvorená otvorená metóda koordinácie v oblasti sociálnej ochrany a sociálneho začlenenia (sociálna OMK). To pomohlo identifikovať spoločné výzvy, rozšíriť spoločnú znalostnú základňu a podporilo dobrú správu vecí verejných. Ešte stále však treba dosiahnuť pokrok pri posilňovaní politického záväzku a zlepšovaní viditeľnosti, interakcie s ostatnými politickými oblasťami a identifikácie všetkých zúčastnených aktérov so základnou myšlienkou. 1.3. Európsky rok 2010 a jeho ciele Keďže prvé desaťročie spolupráce EÚ v oblasti chudoby a sociálneho vylúčenia sa blížilo ku koncu, bol Európsky rok 2010 navrhnutý tak, aby pôsobil ako katalyzátor pri zvyšovaní informovanosti, budovaní nových partnerstiev a vytváraní nových impulzov. Sledovali sa štyri hlavné ciele: Uznanie práv − uznanie práva ľudí žijúcich v chudobe a sociálnom vylúčení na to, aby žili dôstojne a aktívne sa zapájali do života spoločnosti. Spoločná zodpovednosť a účasť – lepšia identifikácia verejnosti s politikami a opatreniami na podporu sociálneho začlenenia so zdôraznením kolektívnej zodpovednosti a zodpovednosti jednotlivcov v boji proti chudobe a sociálnemu vylúčeniu. Súdržnosť – podpora súdržnejšej spoločnosti prostredníctvom zvyšovania informovanosti verejnosti o tom, aké výhody pre všetkých má spoločnosť, v ktorej neexistuje chudoba, umožňuje sa spravodlivé rozdelenie a nikto nežije na jej okraji. Záväzok a konkrétne opatrenie – opakované zdôrazňovanie silného politického záväzku EÚ v boji proti chudobe a sociálnemu vylúčeniu a presadzovanie tohto záväzku a opatrenia na všetkých úrovniach riadenia. 2. Európsky rok 2010: Vykonávanie a kľúčové činnosti 2.1. Riadenie a finančné plnenie Na činnosti v 29 zúčastnených krajinách (EÚ27 plus Island a Nórsko) a na európskej úrovni sa použil rozpočet vo výške 17,25 milióna EUR. Programovanie a finančné riadenie v členských štátoch Vnútroštátne vykonávacie orgány (VVO) koordinovali Európsky rok 2010 a spravovali finančné prostriedky EÚ na úrovni jednotlivých krajín v súlade s národným programom vypracovaným na základe konzultácií s najdôležitejšími zainteresovanými stranami. Spolu dostalo 29 VVO (27 v členských štátoch, v Nórsku a na Islande) z rozpočtu EÚ v rámci nepriameho centralizovaného riadenia 9,27 milióna EUR. V každej krajine sa na poskytnutú sumu grantu EÚ musela vynaložiť aspoň taká istá suma. Niektoré krajiny poskytli viac finančných prostriedkov ako sa požadovalo. Okrem toho sa zabezpečilo súkromné financovanie prostredníctvom výziev na predloženie návrhov s požiadavkou variabilnej percentuálnej sadzby spolufinancovania. Programovanie a finančné riadenie na úrovni EÚ Rozpočet vo výške 8 miliónov EUR bol vyčlenený na iniciatívy na európskej úrovni, z ktorých väčšinu predstavovali kľúčové činnosti na európskej úrovni. Z veľkej časti boli plne financované, ale niektoré činnosti (úvodná a záverečná konferencia) boli spolufinancované z 80 %. Zatiaľ čo celoeurópske iniciatívy boli koordinované na európskej úrovni, iné sa vykonávali decentralizovane v zúčastnených krajinách v úzkej spolupráci medzi národnými korešpondentmi dodávateľa v oblasti komunikácií a VVO. Poradný výbor zástupcov zúčastnených krajín pravidelne zasadal, aby poskytoval poradenstvo a pomoc Komisii pri plánovaní a vykonávaní činností v súvislosti s Európskym rokom 2010. Skupina odborníkov zo zainteresovaných strán EÚ, ktorá pozostávala z asi 70 európskych mimovládnych organizácií a ďalších organizácií (siete alebo regionálne/miestne orgány, sociálni partneri, nadácie, expertné skupiny typu „think-tank“, európske/medzinárodné orgány), slúžila ako informačný a konzultačný kanál a v období od marca 2009 do marca 2011 zasadla päťkrát. Európsky rok 2010 v číslach – 29 zúčastnených krajín (27 členských štátov, Nórsko a Island), – Asi 900 spolufinancovaných činností podporených buď VVO alebo zainteresovanými stranami, najmenej 1800 ďalších celoštátnych a miestnych činností, pri ktorých sa použilo logo, – asi 40 podujatí EÚ (organizovaných orgánmi EÚ alebo v partnerstve s veľkými podujatiami), – 164 veľvyslancov (160 na vnútroštátnej a 4 na európskej úrovni), – 49 miliónov divákov a poslucháčov správ vysielaných v televízii či rozhlase, – viac ako 400 000 jednotlivých návštevníkov internetovej stránky, – viac ako 10 000 tlačených/online článkov, – 1 200 príspevkov do novinárskej súťaže „Journalist Award“ a 60 víťazov, – viac ako 60 videí vyrobených na úrovni EÚ, – 200 fotografií z 18 európskych krajín zúčastňujúcich sa na Projekte umeleckého partnerstva, – Celkový rozpočet 17,25 milióna EUR (rozpočet EÚ) + 9 miliónov (vnútroštátne rozpočty), t. j. spolu 26,25 milióna EUR. 2.2. Vykonávanie v zúčastnených krajinách Činnosti priamo na mieste Mnohé činnosti na celoštátnej, regionálnej a miestnej úrovni podporili zainteresované strany, najmä mimovládne organizácie, ktoré viedli 664 spolufinancovaných projektov, a vnútroštátne vykonávacie orgány, ktoré priamo podporili 220 činností. Medzi ne patrili: – informačné činnosti (diskusie, didaktické materiály, mediálne príspevky, umelecké súťaže, reťazce solidarity, otvorené univerzity, vytváranie sociálnych sietí …), – priama podpora pre dotknuté osoby (informácie o právach, podpora zo strany obcí, posilnenie účasti prostredníctvom umenia, informálne učenie …), – rozvoj politiky (konferencie, semináre, zasadnutia s aktívnou účasťou, zavádzanie nových politických programov a akčných plánov …), – odborné činnosti (výskum, štúdie, publikácie …). Skutočnosť, že počet projektov v oblasti vzdelávania a médií prevyšoval počet štúdií a prieskumov, dokazovala úlohu Európskeho roka ako informačnej kampane. Vyšlo asi 10 000 tlačených/online článkov. Počet a rozsah spolufinancovaných projektov podporovaných zainteresovanými stranami je veľmi rozdielny a pohybuje sa od 1 vo Fínsku a 2 v Litve až po 71 vo Francúzsku a 92 v Írsku. Vo väčšine krajín bola priemerná výška spolufinancovania do 20 000 EUR, čo umožnilo podporovať organizácie s obmedzenou absorpčnou kapacitou. Okrem toho sa „morálne podporilo“ viac ako 1 800 celoštátnych a miestnych činností, ktoré používali logo bez toho, aby dostali finančné prostriedky v rámci Európskeho roka 2010. Úloha národných „veľvyslancov“ Spolu bolo v 22 krajinách menovaných 160 národných veľvyslancov Európskeho roka 2010 s cieľom osloviť širšiu verejnosť. Išlo o osoby z rôznych prostredí: herci, speváci, osoby pôsobiace v mimovládnych organizáciách, akademickí pracovníci, športovci, podnikatelia, ľudia s priamou skúsenosťou s chudobou a sociálnym vylúčením, osoby zo zvlášť rizikových skupín (osoby so zdravotných postihnutím, Rómovia, slobodné matky atď.). Počet menovaných veľvyslancov sa pohyboval od jedného (vo Francúzsku a Rumunsku) do 26 v Rakúsku. 2.3. Činnosti na úrovni EÚ Hoci mnohé činnosti koordinovala a vykonala Európska komisia, veľa činností uskutočnilo aj španielske a belgické predsedníctvo, zainteresované strany a ďalšie orgány a inštitúcie EÚ. Informačná, komunikačná a propagačná kampaň Hlavnou činnosťou na európskej úrovni bola spoločná kampaň koordinovaná Európskou komisiou, z veľkej časti v 23 jazykoch, a vykonávaná v zúčastnených krajinách v spolupráci s dodávateľom v oblasti komunikácií a s VVO: – rozvoj mediálnej siete a pravidelné kontakty s médiami (tlačové/online/audiovizuálne) týkajúce sa dôležitých udalostí (napr. tlačové konferencie s raňajkami), – online nástroje vrátane internetovej stránky kampane (www.2010againstpoverty.eu) v 23 jazykoch, skupina „sociálna Európa“ na Facebooku, stránky Flickr pre fotografie a príspevky na YouTube, EUTube a Wikipédii, – publikácie – brožúra Eurobarometer, spravodajca (6 vydaní), prehľad osvedčených postupov („Getting out of Poverty“ – „Ako sa dostať z chudoby“), časopis na obdobie po roku 2010 („Springboard into the Future“ – „Odrazový mostík do budúcnosti“) a prehľad najdôležitejších štatistík, – výroba audiovizuálnych materiálov (jeden propagačný šot v 23 jazykoch, 29 krátkych filmov o jednotlivých krajinách a spravodajské šoty o dôležitých podujatiach), – partnerstvo s 26 európskymi projektmi (hudobné a filmové festivaly, podujatia mimovládnych organizácií atď.), – propagačné materiály (plagáty, záložky do kníh, perá, tričká, závesné šnúrky), – štyria veľvyslanci kampane na úrovni EÚ (Dr. Vaira Vīķe-Freiberga, dr. Lesley-Anne Knight, Michał Piróg a Tasha de Vasconcelos), ktorí sa postarali o väčší záujem médií tým, že zviditeľnili Európsky rok 2010 svojou aktívnou účasťou, a o podporu posolstva Európskeho roku 2010. Otváracie a záverečné podujatie Európskeho roku 2010 Na otváracej konferencii, ktorá sa konala 21. januára pod záštitou španielskeho predsedníctva, sa zišlo 400 účastníkov. Na záverečnej konferencii, ktorá sa konala 17. decembra v Bruseli pod záštitou belgického predsedníctva, boli zhrnuté zásadné úspechy a vyzdvihnuté vybrané vnútroštátne projekty. Pri tejto príležitosti bolo formálne potvrdené aj záverečné vyhlásenie o Európskom roku (pozri ďalej), ktoré prijala Rada ministrov. Rozsiahly politický záväzok dosiahnuť ciele Európskeho roku 2010 sa odzrkadlil v účasti na obidvoch podujatiach: rôzne subjekty s rozhodovacou právomocou a zainteresované strany, predstavitelia na vysokej úrovni vrátane predsedov Európskej rady a Komisie, španielskeho a belgického predsedu vlády a mnohých národných ministrov. Dva týždne mimoriadnej pozornosti V júni a októbri sa zorganizovali dva týždne mimoriadnej pozornosti s cieľom dodať impulzy tým, že sa rôzne činnosti na úrovni EÚ a vnútroštátne činnosti a podujatia skoncentrujú do krátkeho obdobia, aby sa zdôraznilo partnerstvo a účasť. Dve ročné iniciatívy – Projekt umeleckého partnerstva a celoeurópska novinárska súťaž Projekt umeleckého partnerstva (IN)VISIBLE/(NE)VIDITEĽNÍ (apríl 2010 – november 2010) vyzval študentov umeleckého zamerania v celej EÚ, aby zachytili chudobu prostredníctvom fotografií. Všetky fotografie boli zverejnené na internetových stránkach Európskeho roku 2010 a koncom roku 2010 bolo 70 z nich vystavených v Bruseli. Novinárskou cenou „Journalists Award“ (apríl 2010 – december 2010) sa mali podporiť novinári, ktorých práca prispela k väčšej informovanosti a lepšiemu pochopeniu chudoby a sociálneho vylúčenia. Bolo predložených takmer 1200 článkov alebo audiovizuálnych správ a boli vybraní víťazi na vnútroštátnej aj na európskej úrovni. Prieskumy Eurobarometer a štúdie V prieskume Eurobarometer zverejnenom v októbri 2009[3] sa zisťovala verejná mienka o politikách na prevenciu a boj proti chudobe a sociálnemu vylúčeniu. Okrem toho sa uskutočnili a zverejnili štyri vlny bleskových prieskumov Eurobarometer o vnímaní sociálneho vplyvu krízy zo strany verejnosti. Činnosti na úrovni EÚ organizované partnermi Okrem činností, ktoré koordinovalo GR EMPL na Komisii, bolo zorganizovaných aj mnoho európskych činností. – Osobitná koalícia mimovládnych organizácií[4] združila viac ako 40 organizácií a určila spoločné činnosti (živá reťaz okolo Európskeho parlamentu, ich vlastná webová stránka www.endpoverty.eu, výmena informácií). – Viaceré európske zainteresované strany vyvíjali činnosti pre Európsky rok vrátane konferencií, informačných podujatí a špecifického poradenstva. – Európsky parlament vydal niekoľko súvisiacich správ, v júni usporiadal „Stretnutie ľudí žijúcich v chudobe“ a v januári 2011 zorganizoval Agoru občanov na túto tému. – Európsky hospodársky a sociálny výbor zorganizoval konferenciu na vysokej úrovni na tému chudoba a sociálne vylúčenie (máj 2010), vytvoril stálu skupinu pre Európsky rok 2010 a začal aj viaceré osobitné iniciatívy (Ľudová univerzita, vypočutie). – Výbor regiónov zorganizoval v júni fórum a jedna z jeho politických skupín vypísala filmovú súťaž („Chudoba v Európe: Kde je východisko?“). – Zastúpenia Európskej komisie v zúčastnených krajinách významne prispeli tým, že zorganizovali mnoho komunikačných činností (napr. fotografickú súťaž, zapojenie znevýhodnených skupín, open air koncerty, informačné stánky) a zúčastnili sa na rôznych diskusiách, debatách a konferenciách na tieto témy. V mnohých krajinách boli aktívne zapojené aj informačné centrá Europe Direct. – V rámci samotnej Európskej komisie vyvinuli okrem GR EMPL aj mnohé iné generálne riaditeľstvá osobitné projekty a iniciatívy (napr. v oblasti zdravia, informačnej spoločnosti, výskumu, mládeže, kultúry, cestovného ruchu atď.). – Už pred Európskym rokom 2010 bola v rámci novinárskej súťaže Európskej komisie „EU Journalists Award 2009 − Spoločne proti diskriminácii“ udelená osobitná cena za články zamerané na chudobu a diskrimináciu. 3. Čo Európsky rok dosiahol? 3.1. Silný politický záväzok napriek ťažkej hospodárskej situácii Európsky rok prebehol v kritickej sociálnej situácii súčasne s diskusiami o budúcnosti kľúčových politík EÚ. Vychádzajúc z pozitívneho vplyvu, ktorý sa dosiahol na začiatku Európskeho roku 2010 v celej EÚ, pomohol zvýšiť dôraz na túto tému a podčiarkol potrebu politického záväzku na najvyššej úrovni. Vzhľadom na tieto súvislosti bol boj proti chudobe a sociálnemu vylúčeniu uznaný ako jedna z najdôležitejších priorít stratégie Európa 2020 na zabezpečenie inteligentného, udržateľného a inkluzívneho rastu. Po prvýkrát vôbec sa tento záväzok prepojil s kvantitatívnym cieľom, a to „vymaniť do roku 2020 aspoň 20 miliónov ľudí z ohrozenia chudobou a sociálnym vylúčením“. V konečnom vyhlásení k Európskemu roku[5] sa opäť potvrdil záväzok pokračovať v tomto úsilí a prehlbovať ho. V stratégii Európa 2020 sa potvrdzuje potreba silnej angažovanosti na vnútroštátnej úrovni. Členské štáty boli preto vyzvané, aby vo svojich národných programoch reforiem vymedzili osobitné vnútroštátne ciele na zníženie chudoby a sociálneho vylúčenia. Európsky rok 2010 prispel aj k rozvoju domácej politiky nad rámec stratégie Európa 2020, keďže viaceré krajiny využili túto príležitosť rozvíjať alebo realizovať nové politické iniciatívy a posilniť prepojenie s inými politickými témami (ako napr. zdravotníctvo, spravodlivosť, antidiskriminácia a financie). Tento rozvoj síce predstavuje krok smerom k posilneniu záväzku EÚ a členských štátov, musí sa však vnímať s ohľadom na situáciu tých najzraniteľnejších, ktorá sa v mnohých prípadoch v roku 2010 zhoršila. 3.2. Rozvoj nových partnerstiev a aliancií Európsky rok poskytol významný podnet na posilnenie partnerstva a zapojenie nových aktérov od miestnej až po európsku úroveň. Tieto aliancie boli uzatvorené najmä medzi zainteresovanými stranami (predovšetkým mimovládne organizácie a nadácie), zapojili sa však aj inštitucionálni aktéri na rôznych úrovniach (miestne orgány, akademické kruhy, kultúrne organizácie, školy atď.) Európsky rok 2010 okrem toho poskytol impulz na prekonanie tradičných hraníc tým, že sa zapojili aktéri, ktorí sú síce do boja proti chudobe a sociálnemu vylúčeniu zapojení skôr nepriamo, ale napriek tomu majú veľký vplyv (napr. podniky, médiá, orgány verejnej moci nad rámec útvarov pre sociálne začlenenie atď.). V niektorých krajinách zohráva v tejto súvislosti významnú úlohu zapojenie „veľvyslancov“ pre Európsky rok 2010. Na európskej úrovni sa posilnila spolupráca s viacerými dôležitými orgánmi a novými zainteresovanými stranami, ako aj medzi útvarmi v rámci Európskej komisie. S výnimkou niekoľkých pozitívnych príkladov sa však príležitosti posilniť prepojenie so sociálnymi partnermi a súkromným sektorom nevyužili naplno. 3.3. Splnenie požiadavky na lepšiu komunikáciu Osloviť širokú verejnosť a zmeniť vnímanie chudoby boli pre Európsky rok 2010 mimoriadne náročné ciele. Údaje, ktoré zozbieral dodávateľ v oblasti komunikácií, ukazujú, že informácie o Európskom roku sa prostredníctvom médií dostali asi k jednej desatine Európanov a pomohli zvýšiť informovanosť o rôznych podobách chudoby v Európe a úlohe EÚ. O Európskom roku 2010 sa často informovalo v tlači, ako aj v elektronických médiách, najmä ak išlo o veľké podujatia a dôležité fázy. Využili sa aj sociálne médiá s cieľom osloviť širšie publikum. Je už ťažšie posúdiť, do akej miery táto iniciatíva ovplyvnila odstraňovanie stereotypov. Viaceré dôležité činnosti, ako napr. EÚ konferencia na tému „Chudoba: medzi realitou a predstavami – komunikačná výzva“, ktorá sa konala v októbri 2009, ako aj celoštátne, regionálne a miestne iniciatívy, umožnili osobám žijúcim v chudobe vyjadriť sa. Tieto činnosti vyvolali aj potrebnú diskusiu o tom, ako sa najlepšie podávajú správy o tejto zložitej téme tak, aby sa zohľadnili záujmy osôb žijúcich v chudobe, a zároveň problémy spojené so stále náročnejšou novinárskou prácou. V Európskom roku 2010 sa zvýšila informovanosť o tom, že je potrebné, aby verejné inštitúcie lepšie a aj inak komunikovali o témach z oblasti sociálneho začlenenia, aby lepšie spolupracovali s médiami a aby sa obracali na ohrozené skupiny aj na širokú verejnosť. Odskúšali sa a ďalej rozvinuli zodpovedajúce nové prístupy (napr. partnerstvo s väčšími podujatiami alebo médiami). 3.4. Iniciatívy zamerané na väčšiu účasť osôb žijúcich v chudobe Účasť osôb žijúcich v chudobe bola uznaná ako dôležitý cieľ Európskeho roka 2010, aby sa podporilo sebaurčenie jednotlivcov, a rovnako ako priamejšia forma občianskej účasti. Európsky rok 2010 očakávania čiastočne splnil tým, že mužom a ženám, ktorých sa to priamo týka, poskytol možnosť prehovoriť na dôležitých podujatiach (otváracie a záverečné konferencie, podujatia pre širokú verejnosť, ľudové univerzity) a v médiách (videá, konferencia na tému vnímanie chudoby) a posilnil ich účasť na takýchto podujatiach. Okrem toho podporil rozvoj štruktúrovaných foriem účasti prostredníctvom rôznych projektov vypracovaných v zúčastnených krajinách. Európsky rok 2010 okrem toho prispel k tomu, že sa preskúmala súvislosť medzi sociálnym vylúčením, chudobou a diskrimináciou. Uskutočnené iniciatívy mali do určitej miery pozitívny vplyv na skupiny ohrozené diskrimináciou (napr. migrantov, etnické menšiny, osoby so zdravotným postihnutím, staršie osoby). 3.5. Doplnenie existujúcich iniciatív EÚ Európsky rok doplnil existujúce iniciatívy a programy EÚ v oblasti sociálneho začlenenia a odstraňovania nerovností, ako napr. program PROGRESS[6] a sociálna OMK. Poskytol možnosti financovania pre projekty, ktoré neboli oprávnené na iné programy EÚ, a tak pomohol osloviť širšie spektrum aktérov. Možnosti doplniť iné iniciatívy financované EÚ sa však naplno nevyužili a budú sa ďalej rozvíjať v rámci ďalšieho viacročného finančného rámca. 3.6. Rozvoj inovačných prístupov Počas Európskeho roka bolo odskúšaných niekoľko inovačných prístupov: komunikácia prostredníctvom sociálnych médií, spolupráca s novinármi, moderné participatívne prístupy k plánovaniu politík, sociálna politika a sociálne podnikanie založené na dôkazoch. Niektoré iniciatívy naviazali spojenie s inými politickými oblasťami, ako je zdravotníctvo, spravodlivosť a financie. Tieto inovácie by sa mohli ďalej rozvíjať, keďže ich vplyv je potenciálne významný. Súčasná rozpočtová konsolidácia však bude pre akýkoľvek ďalší rozvoj predstavovať významnú prekážku. 3.7 Uplatňovanie hľadiska rodovej rovnosti Boli prijaté ustanovenia s cieľom zohľadniť rodový rozmer, napr. pri riadení Európskeho roku, a z nepriamych dôkazov vyplýva, že rodová problematika, ako napr. osamelé rodičovstvo a bezdomovectvo, sa riešili vyváženým spôsobom. Rodové hľadisko však kľúčoví aktéri Európskeho roku 2010 nevnímali tak silne a údaje členené podľa pohlaví sa nezbierali systematicky. 4. Ďalšie kroky: dosiahnutie trvalého účinku Dôsledky hospodárskej krízy pociťujeme ešte stále. Nezamestnanosť zostáva na vysokej úrovni a v EÚ žije stále neprijateľne veľa ľudí pod hranicou chudoby alebo na okraji spoločnosti. Ohrozená je samotná súdržnosť európskych spoločenstiev[7]. Za zásadné politiky na boj proti chudobe a sociálnemu vylúčeniu sú síce zodpovedné v prvom rade členské štáty, ale EÚ zohráva dôležitú úlohu a musí splniť stanovené očakávania. Má jasné kompetencie a disponuje novými nástrojmi, aby mohla podporiť členské štáty a pomohla zmeniť životy najzraniteľnejších osôb. Medzi ne patrí stratégia Európa 2020, ako aj Európska platforma pre boj proti chudobe a sociálnemu vylúčeniu[8], ktoré zaradili sociálne začlenenie medzi priority agendy EÚ. 4.1. Európa 2020: od slov k činom V kríze sa prejavilo, do akej miery je hospodársky a sociálny vývoj v členských štátoch EÚ prepojený. Na základe tejto skúsenosti zaviedla EÚ novú pracovnú metódu, Európsky semester, aby zabezpečila koordináciu zásadných politických priorít zo strany EÚ pred prijatím rozhodnutí na vnútroštátnej úrovni. Činnosti v roku 2011 kládli dôraz na udržateľné verejné financie a tvorbu pracovných miest a rast. Boj proti nezamestnanosti a riešenie dôsledkov krízy pre spoločnosť je jednou z piatich priorít ročného prieskumu rastu na rok 2012[9], pričom členské štáty by mali chrániť zraniteľné osoby tým, že ešte viac zlepšia účinnosť systémov sociálnej ochrany, budú vykonávať stratégie aktívneho začlenenia a zabezpečia prístup k službám podporujúcim začlenenie na trhu práce a v spoločnosti. Malo by sa vyvinúť väčšie úsilie, aby z historického záväzku znížiť chudobu a sociálne vylúčenie do roku 2020 vyplynula hmatateľná zmena. Celkovo 26 členských štátov teraz navrhlo vnútroštátne ciele na zníženie chudoby a opísalo svoje jednotlivé stratégie na splnenie národných programov reforiem, ktoré predložili v apríli 2011. Týmto programom sa však doteraz nepodarilo splniť hodnoty spoločne dohodnuté v júni 2010. 4.2. Európska platforma proti chudobe a sociálnemu vylúčeniu: rámec opatrení Ako jedna z hlavných iniciatív v rámci stratégie Európa 2020 zdôrazňuje táto platforma cieľ Komisie zintenzívniť úsilie v boji proti chudobe a sociálnemu vylúčeniu a pritom čerpá priamo zo skúseností získaných v rámci Európskeho roka 2010. Podpora partnerského prístupu a zväčšovanie účasti Jedným z hlavných cieľov tejto platformy je rozšíriť a posilniť zapojenie zainteresovaných strán. Preto bola skupina zainteresovaných strán vytvorená pre Európsky rok 2010 zachovaná a rozšírená. Komisia spolupracovala aj s predsedníctvami Rady, aby každoročný okrúhly stôl na tému chudoba a sociálne vylúčenie premenili na každoročný konvent so širším záberom, na ktorom sa zhodnotí pokrok pri dosahovaní tohto prioritného cieľa a prehodnotí sa vykonávanie činností v rámci platformy. Prvý každoročný konvent sa konal 17. a 18. októbra 2011. Časom tento konvent poskytne príležitosť posilniť a prehĺbiť spoluprácu s inými orgánmi a inštitúciami EÚ a upevniť väzby s ďalšími politickými oblasťami, ako aj s najdôležitejšími zainteresovanými stranami. Opatrenia vo všetkých politických oblastiach V oznámení o platforme bol navrhnutý súbor opatrení v dôležitých politických oblastiach, ktoré sú nad rámec sociálneho začlenenia v užšom zmysle slova. Medzi ne patria finančné služby (odporúčanie Komisie o prístupe k základnému platobnému účtu[10]), energetika, vzdelávanie (napr. oznámenie Komisie a odporúčanie Rady o stratégiách boja proti predčasnému ukončeniu školskej dochádzky[11]), zdravie (vytvorenie európskeho inovačného partnerstva v oblasti aktívneho a zdravého starnutia v roku 2011, vykonávanie oznámenia „Solidarita v oblasti zdravia: zmierňovanie nerovností v oblasti zdravia v EÚ“[12]), migrácia a integrácia. Bude potrebné najmä zintenzívniť úsilie na podporu integrácie Rómov do spoločností v EÚ a napomáhať integráciu menšín v susedných krajinách, ako je stanovené v rámci EÚ pre vnútroštátne stratégie integrácie Rómov do roku 2020[13]. Ochrana a integrácia menšín vrátane Rómov majú okrem toho mimoriadny význam, keďže sú neodmysliteľnou súčasťou procesu uvoľňovania vízového režimu s krajinami východného partnerstva a monitorovania po uvoľnení vízového režimu, pokiaľ ide o krajiny západného Balkánu oslobodené od vízovej povinnosti. Efektívnejšie využívanie finančných prostriedkov EÚ a ESF V súlade s preskúmaním rozpočtu sa v oznámení o platforme zdôraznilo, že Európsky sociálny fond by sa mal využívať na podporu úsilia členských štátov dosiahnuť ciele stratégie Európa 2020 vrátane cieľa, ktorým je zníženie chudoby. Preto sa balík právnych predpisov pre politiku súdržnosti na obdobie rokov 2014 – 2020, ktorý Komisia prijala 5. októbra, oveľa viac zameriava na sociálne začlenenie. Boj proti chudobe a sociálnemu vylúčeniu sa považuje za jeden zo štyroch tematických cieľov Európskeho sociálneho fondu. Podľa návrhu Komisie[14] by z ESF mal smerovať minimálny podiel vo výške 20 % na opatrenia v oblasti sociálneho začlenenia vrátane týchto priorít: začlenenie, integrácia znevýhodnených skupín, prístup k službám, sociálne hospodárstvo a stratégie rozvoja realizované na miestnej úrovni. Ďalej sa bude podporovať účasť sociálnych partnerov a občianskej spoločnosti, rovnako ako aj zjednodušenie systému realizácie. Vypracovanie prístupu k sociálnym inováciám a reformám založeného na dôkazoch V dôsledku zvyšujúceho sa dopytu po sociálnych intervenciách sme si stále viac vedomí toho, že je potrebné preskúmať nové prístupy na riešenie súčasných a nových sociálnych problémov, zlepšenie efektívnosti nákladov sociálnych politík a lepšie využívanie hodnotenia pri tvorbe politík. Platforma preto oznámila dôležitú iniciatívu v oblasti sociálnych inovácií, ktorá zahŕňa podporu sociálnych inovácií založených na dôkazoch prostredníctvom informačných činností, politickú a finančnú podporu projektom, budovanie kapacít pre ústredných aktérov a ďalší rozvoj metodických prístupov. Posilnenie strategickej koordinácie medzi členskými štátmi V súlade so stanoviskom Výboru pre sociálnu ochranu týkajúcom sa „posilnenia otvorenej metódy koordinácie v sociálnej oblasti v rámci stratégie Európa 2020“, ktoré Rada schválila 17. júna 2011, je potrebné zlepšiť viditeľnosť a vplyv sociálnej OMK. Sociálny rozmer stratégie Európa 2020 poskytuje príležitosť posilniť sociálnu OMK. Úsilie sa zameria na zlepšenie vzájomného učenia a analytické kapacity, lepšie zapojenie zainteresovaných strán a rozvoj synergií s Európskou platformou pre boj proti chudobe a sociálnemu vylúčeniu. 5. Závery Európskemu roku 2010 sa podarilo dať nové impulzy boju proti chudobe a sociálnemu vylúčeniu v Európe. V hospodársky a spoločensky ťažkých časoch mnohým ľuďom otvoril oči tým, že ukázal, čo skutočne znamená chudoba a sociálne vylúčenie v Európe, a vyvolal potrebu hľadať inovačné a efektívnejšie programy. Upozornil na súčasné a potenciálne príspevky zainteresovaných strán a tvorcov politík, poukázal na významnú multiplikačnú funkciu médií a zdôraznil potrebu vypočuť si mužov a ženy žijúcich v chudobe. Okrem toho zdôraznil, že je potrebný politický záväzok na najvyššej úrovni a že je nutné osloviť aj osoby, ktoré sa obvykle nezapájajú do politík v oblasti sociálneho začlenenia. Ďalšie Európske roky (Európsky rok dobrovoľníctva v roku 2011, Európsky rok aktívneho starnutia a solidarity medzi generáciami v roku 2012 a Európsky rok občanov v roku 2013) tematicky úzko súvisia s Európskym rokom 2010 a skúsenosti získané vďaka Európskemu roku 2010 by sa mohli využiť pri ich príprave a vykonávaní. Teraz je dôležité, aby sa udržal impulz, ktorý poskytol Európsky rok. Na tento účel bude Európska komisia spolupracovať s Radou, Európskym parlamentom a všetkými dôležitými zainteresovanými stranami, aby sa využili nástroje, ktoré poskytuje stratégia Európa 2020 a Európska platforma pre boj proti chudobe a sociálnemu vylúčeniu. PRÍLOHA Príklady iniciatív zúčastnených krajín, vnútroštátnych vykonávacích orgánov alebo zastúpení Európskej komisie – Belgický projekt na pomoc sociálne vylúčeným osobám, aby sa uchytili na trhu práce pomocou na mieru upraveného poradenstva a vytvárania sietí. – Okružná jazda mladých umelcov autobusom po Portugalsku, aby sa zvýšila informovanosť verejnosti o chudobe a sociálnom vylúčení. – Projekt v Holandsku, v rámci ktorého sa zorganizovali miestne partnerstvá v 60 rôznych obciach a vypracovali integrované stratégie pre boj proti sociálnemu vylúčeniu v zodpovedajúcich oblastiach. – Írske partnerstvo, ktorého cieľom je vysielanie príbehov ľudí, ktorí žijú v chudobe, na najväčšej rozhlasovej stanici v krajine. – Rakúsky program pre odbornú prípravu finančných poradcov, aby mohli poskytovať poradenstvo osobám s dlhmi a inými finančnými problémami. – Nemecký projekt na pomoc znevýhodneným osobám z rodín migrantov začleniť sa do spoločnosti tým, že sa im ponúknu dobrovoľné činnosti v miestnej komunite. – Rôzne regionálne semináre vo Francúzsku, aby sa zdôraznili povinnosti regionálnych orgánov v boji proti chudobe so zohľadnením rozmanitosti miest a regiónov. – Dánsky program, ktorý má pomáhať osobám s mentálnym postihnutím nájsť si prácu tak, že sa vyškolia pracovníci úradov práce, aby boli schopní zohľadňovať ich osobitné potreby. – Kampaň v Luxembursku na podporu realitných služieb, ktoré pomáhajú ľuďom pri hľadaní cenovo dostupného bývania v súkromnom sektore a zároveň ručia za platby nájomného vlastníkom nehnuteľností. – Taliansky supermarket, ktorý poskytuje bezplatne základné potraviny osobám v najväčšej núdzi. – Literárna súťaž o Európskom roku 2010 a projekt „Európska jar“ , ktoré zorganizovalo zastúpenie Európskej komisie v Bulharsku. Najlepšie eseje boli zverejnené v brožúre. – Semináre pre študentov (vo veku 14–19 rokov) na tému „boj proti chudobe a sociálnemu vylúčeniu“, ktoré organizoval úrad Európskej komisie vo Walese. Spolu sa na ňom zúčastnilo vyše 480 študentov. – Informácie pre miestnych partnerov o sociálnych programoch EÚ zameraných na zlepšenie sociálneho začlenenia Rómov a iných rizikových skupín poskytované informačným centrom Europe Direct v Komotini v Grécku. Odporúčania pre budúce Európske roky Európska komisia podporuje nasledujúce odporúčania pre riadenie, plánovanie a vykonávanie budúcich Európskych rokov, ktoré vyplývajú najmä z externého hodnotenia. Predbežné plánovanie a následné činnosti – Vytvoriť systém podrobného plánovania programov tak, aby sa činnosti na úrovni EÚ naplánovali aspoň jeden rok vopred; zabezpečiť podobné predbežné plánovanie v zúčastnených krajinách. – Zabezpečiť, aby sa splnili záväzky buď tak, že sa ponechá menší tím pre následné činnosti vyplývajúce z Európskeho roku, alebo že sa tým formálne poverí určité oddelenie Európskej komisie. – Na vnútroštátnej úrovni posilniť väzby medzi jednotlivými tematicky súvisiacimi rokmi tým, že sa spojí záverečné podujatie jedného roku s otváracím podujatím ďalšieho roku. – Včas zistiť, či sa organizuje nejaké partnerské podujatie a vytvoriť partnerstvá aspoň šesť mesiacov pred začiatkom Európskeho roku. – Posilniť plánovanie a koordináciu medzi všetkými komunikačnými útvarmi Európskej komisie pred začiatkom Európskeho roku. Administratívne postupy – Preskúmať systém administratívneho, zmluvného a finančného riadenia vnútroštátneho financovania s cieľom znížiť riadiace a administratívne zaťaženie vykonávacích orgánov na úrovni EÚ aj na vnútroštátnej úrovni. – Vypracovať príručku pre predkladateľov projektov o postupoch pri spravovaní grantov, ktoré majú VVO prispôsobiť a používať. Komunikačné nástroje – Ďalej rozvíjať inovačné komunikačné kanály pre Európske roky, najmä cez sociálne siete. – Zvážiť zrušenie veľvyslancov na úrovni EÚ. Ak sa bude považovať za potrebné ich zachovať, malo by ísť o dostatočný počet osôb (10–15) z rôznych prostredí, ak sa má dosiahnuť nejaký účinok. – Objasniť hneď od začiatku jednotlivé úlohy dodávateľa v oblasti komunikácie a VVO pri vykonávaní komunikačnej kampane na vnútroštátnej úrovni. – Mimoriadny význam majú pravidelné kontakty s tlačou a novinármi. – Udržať mieru flexibility pri vykonávaní komunikačnej kampane na vnútroštátnej úrovni tak, aby sa mohla prispôsobiť miestnym potrebám a situáciám. – Zapojiť angažovaných národných veľvyslancov, ktorí budú skutočne k dispozícii, ako aj vysokých úradníkov, aby si získali pozornosť médií v jednotlivých krajinách; budovať strategické partnerstvá s najdôležitejšími zástupcami médií. – Lepšie definovať úlohy zastúpení Európskej komisie a mediálnych/informačných služieb v členských štátoch (vykonávaných národnými vládami alebo inými organizáciami), ako sú informačné centrá Europe Direct, aby sa mohol lepšie využiť ich príspevok pre komunikačné činnosti. Zapojenie zainteresovaných strán – Zabezpečiť, aby bol systém riadenia zapojenia zainteresovaných strán vybudovaný tak, aby mohol účinne plniť očakávania; naďalej oddeľovať administratívu od politiky. – Umožniť zainteresovaným stranám lepšiu účasť na činnostiach na úrovni EÚ tým, že budú pomáhať pri navrhovaní komunikačnej kampane; kľúčovými faktormi sú tu vzájomná dôvera a spoľahlivosť. – Od samého začiatku zapojiť vnútroštátne zainteresované strany do návrhu národných programov, aby sa zabezpečila ich plná podpora. Dať im príležitosť, aby mohli v priebehu kampane poskytovať spätnú väzbu. – Vyvarovať sa duplicitnej práce, ak zainteresované strany budú chcieť radšej vytvoriť svoje vlastné webové stránky, logá a heslá. [1] Rozhodnutie Európskeho parlamentu a Rady č. 1098/2008/ES z 22. októbra 2008. [2] Európska komisia požiadala externého dodávateľa, aby vykonal ex-post hodnotenie (od 16. decembra 2009 do 16. apríla 2011). Správa bola dokončená v júni 2011. [3] Špeciálny Eurobarometer č. 321 http://ec.europa.eu/public_opinion/archives/ebs/ebs_321_en.pdf. [4] http://endpoverty.eu. [5] Vyhlásenie Rady k Európskemu roku boja proti chudobe a sociálnemu vylúčeniu: Spoločné úsilie v boji proti chudobe v roku 2010 a neskôr. 3053. zasadnutie Rady pre zamestnanosť, sociálnu politiku, zdravie a spotrebiteľské záležitosti, Brusel, 6. december 2010, Ú. v. EÚ C 333/8, 10.12.2010. [6] Ako sa uvádza vo výzve na predloženie návrhov projektov na zníženie nerovností v oblasti zdravia z roku 2010. [7] Výbor pre sociálnu ochranu, Správa o sociálnom rozmere stratégie Európa 2020, 2011. [8] Európska platforma proti chudobe a sociálnemu vylúčeniu: európsky rámec pre sociálnu a územnú súdržnosť, KOM(2010) 0758 v konečnom znení. [9] KOM(2011) 815 v konečnom znení, Ročný prieskum rastu 2012. [10] K(2011) 4977/4. [11] KOM(2011)18, Ú. v. EÚ C 191(2011). [12] KOM(2009) 567 v konečnom znení. [13] Rámec EÚ pre vnútroštátne stratégie integrácie Rómov (KOM)2011 173 v konečnom znení. [14] KOM(2011) 607 v konečnom znení, návrh NARIADENIA EURÓPSKEHO PARLAMENTU A RADY o Európskom sociálnom fonde a o zrušení nariadenia (ES) č. 1081/2006.